去年行建昌作詩招雲居元禪師近過南康不見用前韵馳寄
作者：彭汝礪
朝代：宋

paragraphs: 雕金閒璧雲中居，臥龍更有文公廬。
門前不設羊牛車，誰捋虎鬚跋狼胡。
寶林環繞千珊瑚，中間一點摩尼珠。
游戲樂說心如如，諸方傳錄爲奇書。
愛師談實非空虛，生决定信無疑狐。
表裏洞徹如冰壺，輕重已自分錙銖。
咫尺祇恨相逢疏，各自有口能無吁。